google/wiki40b huggingface dataset:
Bærbar datamaskin

Bærbar datamaskin (referert til som laptop på engelsk, men også i norsk dagligtale) er en liten datamaskin særskilt laget for mobil bruk ved å være flat og veie minst mulig slik at man kan ha den på fanget. Trenden har i mange år vært at maskinene har blitt stadig mindre, men for å være et godt alternativ til stasjonære maskiner bør skjerm og tastatur gjerne ha en viss størrelse.
Grunnet mer kostbare enkeltkomponenter vil en bærbar datamaskin ofte være bortimot dobbelt så dyr som en stasjonær maskin med tilsvarende ytelse. Det er også problematisk å ta ut høye ytelser av en bærbar på grunn av varmeutvikling. Det er ikke uvanlig at bærbare som har vært i bruk et par år begynner å slå seg av på grunn av overoppheting som følge av at finkornet støv samler seg på prosessorkjøleren.
De aller fleste PC-leverandører leverer bærbare datamaskiner. Salget av ferdige bærbare datamaskiner har passert salget av stasjonære i Norge, men det er vanskelig å få kjøpt deler beregnet for bærbare, så de er ikke utbredt blant selvbyggere. Dessuten er bærbare datamaskiner som regel vanskelige å åpne.
Goebel Porselensfabrikk

W. Goebel Porzellanfabrik GmbH & Co.KG er en porselensfabrikk nær Coburg i Bayern i Tyskland. Fabrikken ble grunnlagt i 1871 av Franz Detleff og sønnen William Goebel, og er fremdeles i familiens eie. Bedriften er kjent for å produsere porselensfigurer som er populære blant samlere, særlig i USA.
Worlds in Collision

Worlds in Collision er en bok av Immanuel Velikovskij som første gang ble utgitt den 3. april 1950. Boken fremmet den teori at Venus omkring det 15. århundre f.Kr. ble kastet ut fra Jupiter som en komet eller et kometlignende objekt, og passerte nær Jorden i en nesten-kollisjon. Venus endret jordens bane og akse, og forårsaket mange av katastrofene som blir omtalt i eldre mytologier og religioner rundt omkring i verden. Boken fikk en svært kjølig mottagelse innenfor de vitenskapelige miljøer, og dens teorier har senere blitt motbevist.
Odin Lysaker

Bakgrunn

Lysaker er ph.d. i filosofi fra Universitetet i Oslo (2011). Han var ph.d.-stipendiat ved forskningsprogrammet CULCOM (Kulturell kompleksitet i det nye Norge) ved Universitetet i Oslo (2006–2010). Lysaker var også assosiert ph.d.-stipendiat ved Etikkprogrammet ved Universitetet i Oslo (2006–2011).

Forskning

Lysakers forskningsinteresser er særlig etikk, politisk filosofi og sosialfilosofi. Han deltar i forskningsprosjektet WAIT ved Universitetet i Bergen (2017–2019). Lysaker deltok  i forskningsprosjektet NECORE ved PRIO (Institutt for fredsforskning) (2013–2017).
Nasjonal kompetansetjeneste for tverrfaglig spesialisert rusbehandling

Oppgaver og organisering

Tjenesten er en av flere nasjonale kompetansetjenester i spesialisthelsetjenesten med oppdrag å bygge opp og spre kompetanse på ulike helsefagområder. Tjenestene skal samarbeide nært med  behandlingsmiljøer for å bedre tilbudene til pasientene. Helse- og omsorgsdepartementet har gitt Oslo universitetssykehus ansvar for å drive tjenesten. 
Nasjonal kompetansetjeneste TSB skal møte behovet for kunnskap blant ansatte i spesialisthelsetjenesten, blant brukere og forskere. Kunnskapsgrunnlaget skal bestå av pasienterfaringer, klinisk praksis og forskning. I Nasjonal kompetansetjenestes regi er det etablert en rekke prosjekter og faglige nettverk for å øke kunnskapen om rus- og avhengighetsbehandling.
Nasjonal kompetansetjeneste TSB ble etablert i 2013.
Vike kirkeruin

Vike kirkeruin er ruinen etter en av Modums middelalderkirker. Kirken stod ved gården Østre Vike, øst for Vikersund. Den er omtalt som sognekirke i 1456, men antas å ha blitt oppført på 1200-tallet. Kirken ble formodentlig nedlagt omkring reformasjonen, og i Jens Nilssøns visitasskildring fra 1595 er den omtalt som «en steen kircke met spir paa ... øde, och saa gaat som forfalden». Murene stod til utpå 1700-tallet, men senere er de brukt som steinbrudd.
Murene og fundamentene ble avdekket og utgravet i 1969–70 under ledelse av Luce Hinsch. Det ble ved den anledning funnet 92 mynter, de fleste fra 1200-tallet.
Skipet måler omtrent 15 meter x 10 meter utvendig, og koret er omtrent 6,5 meter x 6,5 meter.
Figurer som antas å stamme fra kirken, er å finne i Drammens Museum.
Paolo Guerrero

Karriere

Guerrero begynte som profesjonell fotballspiller på de lavere nivåene av det peruanske liga-systemet. Hans første kontrakt var med Alianza Lima, der han scoret over 200 mål. I 2002 signerte Guerrero en kontrakt med den tyske fotball-giganten Bayern München. I løpet av 2003/2004-sesongen spilte Guerrero for klubben Regionalliga Süd, der han spilte 23 kamper og scoret 21 mål. 
Guerrero sluttet i Hamburg SV i 2006 til fordel for Bayern München. Hans første sesong i hans nye klubb ble i stor grad skjemmet på grunn av skader, som gjorde at han ikke fikk spille halve sesongen, og han hadde lav produktivitet og få mål, i resten av sesongen. I løpet av 2004/2005-sesongen ble Guerrero, sammen med sin landsmann Claudio Pizarro, valgt ut på førstelaget til Bayern München. I juni 2006 ble det annonsert at Guerrero hadde blitt overført til klubben Hamburger SV, og at han hadde signert en kontrakt som varte gjennom hele 2010-sesongen. 
8. desember 2017 ble han utestengt 1 år for doping. Han testet positivt for kokain. Utestengelsen gjelder fra 3. november 2017.

Landslaget

Han ble tatt ut i Perus tropp til VM i fotball 2018 i Russland.
Marina Militare

Marina Militare (italiensk: Marina Militare, bokstavelig «den militære marine», forkortet MM) er sjøforsvaret til Italia og én av de fire forsvarsgrenene i landet. Styrken ble opprettet i 1946 fra hva som var igjen av Regia Marina («Den kongelige marine») etter den andre verdenskrig. Marina Militare har en rekke moderne store overflateskip, ubåter og hjelpefartøy, omtrent 184 fartøyer i tjeneste, inkludert mindre båter og hjelpefartøy. En rasjonaliseringsprosess begynte i 2012, og personellet vil gradvis bli redusert fra rundt 34 000 aktive til 26 800 ved 1. januar 2015, en nedgang på 21 prosent.

Historie

Regia Marina har historie tilbake til 1861, og var før den andre verdenskrig den fjerde største flåte i verden. Etter avslutningen av Italias fem år lange deltagelse i verdenskrigen var landet en nasjon i kne. Flåten var blitt hardt rammet under krigen og måtte begynne en langvarig og krevende prosess for gjenoppbyggelse. De skipene som hadde overlevd krigen var gamle og utslitte, eller skadet. Fredsavtalen som ble signert den 10. februar 1947 i Paris var byrdefull for Regia Marina. Bortsett fra territoriale og materielle tap, ble marinen også påført kraftige begrensninger. Den kalde krigen og Marshallplanen endret situasjonen. Italias maritime betydning ble revurdert av de vestlige maktene grunnet landets strategiske geografiske posisjon.
Den 4. april 1949 ble Italia medlem av forsvarsalliansen NATO. For at den italienske marine skulle bidra aktivt i organisasjonen, ble restriksjonen i fredsavtalen fra 1947 opphevet mot slutten av 1951 med samtykke fra alle de vestlige landene. Innenfor NATO ble Marina Militare utnevnt til å ha stridskontroll over Adriaterhavet og Otrantostredet (som forbinder Adriaterhavet med Det joniske hav), foruten også forsvaret av sjørutene i Tyrrenhavet.
Høyfjellskommisjonen

Høyfjellskommisjonen var en dømmende kommisjon, en særdomstol. Den ble opprettet med hjemmel i lov av 8. august 1908 nr. 6. Anke over kommisjonens kjennelser og dommer gikk direkte til Norges Høyesterett. Administrativt var den knyttet til 2. sivilkontor i Justisdepartementet. Kommisjonen hadde fem medlemmer, hvorav en fast ansatt jurist som formann. En av dommerstillingene var forbeholdt en særlig kyndig person fra det feltet som ble behandlet.

Mandat

Mandatet var ved kjennelse å fastsette grensene mellom statens grunn og tilgrensende grunn og avsi dom i saker mellom det offentlige og enhver som måtte gjøre krav på eiendomsrett, bruksrett eller andre rettigheter til grunnen (lov 8. august 1908 nr. 6 
§ 2a-b). Høyfjellskommisjonen arbeidet felt for felt. Den fikk seg tildelt felt av Justisdepartementet, men som regel etter forslag fra kommisjonen selv.

Nedleggelse

Kommisjonen ble nedlagt ved kongelig resolusjon den 18. desember 1953, og loven av 1908 ble opphevet ved lov av 9. april 1954 nr. 1. Kommisjonens ordinære virksomhet opphørte fra utgangen av 1953. Den hadde da ferdigbehandlet Norge sør for Trøndelag og enkelte tilgrensende områder i Sør-Trøndelag, jamfør kommisjonens rettsbøker. Arbeidet med administrative grenser fortsatte til ca. 1966 og med grensemerking til 1969.

Avgjørelser

Høyfjellskommisjonen avviste statens primære påstand om at det finnes høyfjellsgrunn som ikke er allmenning. Da Høyfjellskommisjonen ble nedlagt, ble det forsøkt å løse spørsmålene i resten av landet med rådgivende utvalg, blant andre Utvalget for statseiendom i Nordland og Troms. Men det var de alminnelige domstolene som fikk kompetanse til å avgjøre saker mellom staten og private. Det resulterte i Melåhei-dommen og Svartisheidommen. Etter disse sakene ble Utmarkskommisjonen for Nordland og Troms etablert.

Arkiv

Kommisjonens arkiv er ved Riksarkivet. Det er viktig i forbindelse med rettsdokumentasjon både av grenser for, og bruksrettigheter i statsalmenningene. I tillegg har det stor lokalhistorisk interesse. Særlig parts- og vitneforklaringene i rettsbøkene inneholder mye om utnyttelse og bruk av høyfjellet i eldre tid. Arkivet inneholder også en relativt stor fotosamling som både forteller om bruk og naturmiljø, og fungerte som dokumentasjon for kommisjonens avgjørelser. Det er blant annet egne grensemerkingsprotokoller med foto av grensemerker.
Rettsbøkene er trykt. De foreligger nå digitalisert sammen med katalogen på Arkivportalen.no
Zebrahead

Zebrahead er et amerikansk band som ble dannet i Orange County i California i 1996 av gitaristene Justin Mauriello (het tidligere Once There), Greg Bergdorf, bassist Ben Osmundson (het tidligere 3-Ply) og trommeslageren Ed Udhus.
De har turnert med band som Trivium, Offspring og fler.
Köppens klimaklassifisering

Köppens klimaklassifisering er et av de mest brukte klimaklassifiseringssystemene. Det ble utviklet av den tyske klimatologen Wladimir Köppen rundt 1900. Han gjorde senere flere utbedringer av systemet. Systemet kombinerer årlige og månedlige normaler av temperatur og nedbør i samsvar med vegetasjonsfordelingen på jorden.

Gruppe A: Tropisk klima

Tropisk klima har konstant høy temperatur (i havnivå og lave nivå). Alle månedene i året har en middeltemperatur over 18 °C.

Klimasoner i Norge

Norge kommer inn under flere av klimasonene i Köppens klimaklassifisering, hovedsakelig innenfor de tempererte og de kontinentale klimasonene. Kyststrøkene fra vestsiden av ytre Oslofjord og helt nord til Troms har maritimt klima (gruppe C). Indre områder av Østlandet, Sørlandet og Trøndelag har kontinentalt klima med varme somre, mens sørlige deler av Finnmark har kontinentalt polarklima (gruppe D). Fjellstrøkene og Svalbard har tilnærmet arktisk klima (gruppe E).
Slagentangen

Slagentangen er et nes i Oslofjorden som ligger i Østre Slagen i Tønsberg kommune i Vestfold mellom Åsgårdstrand og Tønsberg. På Slagentangen ligger Esso-raffineriet  og turområdet Essoskogen.

Topografi og natur

Slagentangen er en bred, noe høytliggende, delvis skogkledt landtange. Åsen på Slagentangen hever seg på det høyeste 50 m over havet. 
I området vest for Slagentangen er det rester av en moréne som tilhører Slagen-Tjølling-trinnet eller «det ytre ra». Denne endemorenen begynner ved Slagentangen, og kan med mange avbrudd følges til Tjølling kirke, som er reist på moréneryggen.
På Slagentangen, øst for gården Åsen, fantes i 1888 en myrstrekning på ca. 100 mål. Området ble seinere dyrket opp.
Utenfor Tønsberg er Oslofjorden smalest mellom Slagentangen og Larkollen i Østfold, hvor den er bare 7,5 km bred. Langs Slagentangen er vannet langgrunnet inntil 188 m fra land. Mellom Slagentangen og Åsgårdstrand bør større båter ikke komme kysten nærmere enn 376 meter.
Av et rikt dyre- og planteliv kan nevnes sel, som blant flere steder i Oslofjorden også ofte har holdt til på Slagentangen, og kubjelle, som vokser på dyp sand på Slagentangen.

Historikk

På Slagentangen, Bastøy og Horten var det fra 1807 til 1808, og kanskje også seinere, en signalvakt som skulle ha stadig tilsyn av fastboende. Vakten skulle holde øye med sjøen og varsle hvis det kom fiendtlige skip.
I Essoskogen lå det tidligere en feriekoloni.

Gasskraftverk og søppelforbrenningsanlegg

Skagerak Kraft AS, Fortum Power & Heat Oy og Østfold Energi AS har hatt planer om et gasskraftverk på Slagentangen. Kraftverket skulle bli på 400-10000 MW og ha anlegg for CO2-håndtering. Renseanlegget kunne også ha fanget opp dagens utslipp fra Esso Slagentangen på 300 000 tonn C02 årlig. En annen miljøeffekt kunne blitt spillvarme nok til hele Tønsberg kommune. Kraftverket skulle ifølge de opprinnelige planene ha stått klart i 2014, men høsten 2008 ba Skagerak Energi AS NVE om å legge behandling av saken på is.
Administrasjonen i Tønsberg kommune har hatt ønsker om å etablere et søppelforbrenningsanlegg i et område av Essoskogen. Styringsgruppen Slagentangen og Framtiden i våre hender har imidlertid protestert kraftig.
Listerregionen

Listerregionen er et begrep som brukes om kommunene Farsund, Flekkefjord, Hægebostad, Kvinesdal, Lyngdal og Sirdal i Vest-Agder. Kommunene samarbeider blant annet om kultur, samferdsel, utdanning, næringsliv og turisme.
Sogn regionråd

Sogn regionråd er et interkommunalt selskap (IKS) og regionråd for kommunene Aurland, Balestrand, Høyanger, Leikanger, Luster, Lærdal, Sogndal, Vik og Årdal i Sogn og Fjordane fylke. Rådet består av medlemskommunenes ordførere, som møtes seks ganger årlig. Formålet er å samordne og forenkle oppgaver, sikre rammevilkår for bosetting og næringsutvikling og danne basis for definerte felles prosjekter.
Frostbite Engine

Frostbite 1.0

Frostbite gjorde sin inntreden i 2008 med Battlefield: Bad Company. Den har HDR-lyd, som justerer forskjellige typer lyd, høyde og lar deg høre viktige lyder klart selv om det er annet støy omkring. (For eksempel er skyting alltid høyere enn musikken i spillet, og musikken blir dempet mens skudd blir avfyrt.) Den har også Destruction 1.0, som lar spilleren ødelegge forskjellige ting, som vegger, tak, busker og så videre.

Frostbite 1.5

Den neste generasjonen av Frostbite som fikk sin introduksjon i Battlefield 1943. Den har forbedret alle ødeleggelsesmulighetene med Destruction 2.0, som lar spilleren ødelegge eller rive hele bygninger i stedet for bare vegger. I 2010 utga DICE Battlefield: Bad Company 2 med denne versjonen av motoren, som var det første spillet som fikk Frostbite Engine til Windows-plattformen. Flerspillerdelen av Medal of Honor kommer også til å bruke motoren, men uten ødeleggelsesmulighetene.

Frostbite 2

Den neste versjonen av Frostbite ble introdusert i Battlefield 3. DICE har sagt at denne versjonen er designet til å ta full utnyttelse av DirectX 11-APIet. Helt siden de første versjonene av DirectX 11 har DICE jobbet med å få Frostbite 2.0-motoren til å utnytte DX11 fullt.

Frostbite 3

Frostbite 3 ble fra 2015 kalt bare «Frostbite», og introduserte et vær-system, fysisk basert gjengiving (PBR), samt støtte for forskjellige utviklingsmetoder. Destruction 4.0 forbedret ødeleggelsesmulighetene i spill i forholdt til forgjengerne. Battlefield 4 og Dragon Age 3 bruker Frostbite 3.
NM i bandy for damer 2004

Det 21. Norgesmesterskapet i bandy for damer ble vunnet av Sagene Idrettsforening etter finaleseier 6-4 over Bergen. Sagene vant også seriespillet.
LinuxTLE

LinuxTLE eller Linux Thai Edition (thai: ลินุกซ์ทะเล) er en tidligere thailandsk Linux-distribusjon. Den ble utviklet av Thailand National Electronics and Computer Technology Center (NECTEC). De første versjonene har vært basert på Red Hat Linux og Fedora, men siden 2007 har den vært basert på Ubuntu.
Ordet «talay» er et homonym for thai-ordet ทะเล, som betyr «havet». Distribusjonens logo er en delfin som hopper.
Første versjon ble lansert i juni 1999. Versjon 10.0 ble lansert 24. august 2011.
Bellevue strand

Bellevue strand er en strand som ligger ut mot Øresund i den nordlige delen av København, men i Gentofte kommune. Stranden besøkes årlig av 500 000 mennesker. Stranden er kunstig anlagt, er ca. 700 m lang og 20–40 m. bred. 
På Bellevue strand ligger Bellevue strandbad med badefasiliteter tegnet av arkitekt Arne Jacobsen i 1932. Havearkitekt C.Th. Sørensen utarbeidet planen for området.
Området er fredet.
Tre muntre herrer i Roma

Innhold

Skyggeboksing foran Pantheon, mediterende foran Forum Romanum, fiskemiddag på Via della Conciliazione, samtaler med en torgkone.  Om disse episodene sa NTB det er som om «[de tre] skildrer hverandre: Pater Pollestad skriver om hvordan journalist Hansen tar fri fra å være et barn av sin tid, mens arkitekt Thiis-Evensen løper forbi og peker på byer og gesimser og arkitektoniske snurrepiperier».

Film

Det er laget en film av fortelling, som ble sendt i tre episodene på 50 minutter hver og ble vist på NRK i januar og februar 2004 med undertittelen  «lekne assosiasjoner og flaneringer i Den evige stad».
Den første anmeldelsen av filmen kom fra matskribenten Kimmeridge i Morgenbladet som nok mener hovedpersonene er for selvopptatte, og at det «å stå i veien for gjenstanden, råvaren, smaken, er en dødssynd i enhver formidlingssammenheng, der budbringeren faktisk ikke skal være budskapet».

Oppfølger

I juni 2006 ble både Thiis-Evensen og Hansen riddere av Italia.
Jan E. Hansen, som hadde skrevet «Drømmen om Roma» med Thor Furulund i 1992, utga i 2009 sin Roma-oppfølger «42 steder som skapte historie», mens Thomas Thiis-Evensen i 2009 utga «Roma: Syv vandringer» med Morten Krogvold.
Temareiser Fredrikstad der Jan E. Hansen er reiseleder, selger reiselivskonseptet Tre muntre herrer med egen DVD og de tre reisende som reiseledere.
Paris School of Business

Paris School of Business (tidligere ESG Management School), er fransk handelshøyskole med hovedsete i Paris og avdelinger i Rennes. Skolen ble etablert i 1974. Skolens ulike programmer er dobbel-akkreditert av internasjonale AMBA og CGE. Skolen har bemerkelsesverdige alumni innenfor næringsliv og politikk, deriblant Franck Louvrier (CEO Publicis Events) og Vianney (Singer).
Onkologi

Onkologi er en medisinsk underspesialitet som dreier seg om studier og behandling av kreft. En lege som praktiserer onkologi er en onkolog. Betegnelsen har sin opprinnelse i det greske ογκος (onkos), som betyr «stort omfang», «masse» eller «svulst», og endelsen -logi betyr «studium av».
Heia skole (Lier)

Heia skole er en barneskole på Lierskogen i Lier kommune. Skolen har pr. 2013 rundt 270 elever.
Valbjør Gard

Valbjør Gard er en gård ved fylkesvei 454 på nordsiden av Vågåvatnet, i Vågå kommune i Oppland fylke.
Gårdens historie kan spores tilbake til vikingtiden. I dag har gården 13 hus fra 1600-, 1700- og 1800-tallet, og gårdstunet er fredet. Det drives variert virksomhet med overnatting og servering samt økologisk gårdsdrift med geitehold og produksjon av blant annet ost og spekepølse. En gårdsbutikk selger lokalt håndverk i tillegg til mat. Vertskapet er medlem av en rekke organisasjoner for gårdsturisme og kulturarv.
Spinning Around

Informasjon

Sangen er musikalsk en dansepop-sang med mange disco-påvirkninger. Minogue sier i tekstene at hun ikke er den samme personen som før, og at hun har gjenoppfunnet seg selv. «Spinning Around» fikk mange positive anmeldelser fra kritikere, noen som oppgitt som en av Minogues beste sangene. Sangen ble hennes første utgivelse av Parlophone, og den første singelen fra albumet Light Years. Singlen ble utgitt den 19. juni 2000 i Storbritannia. Sangen nådde førsteplass på både britiske og australske hitlister. Sangen ble sertifiseret platina av Australian Recording Industry Association og sølv av British Phonographic Industry.

Musikkvideo

Musikkvideoen viser Minogue i bittesmå gull-hotpants, og hun danser i en nattklubb. Videoen fikk mange positive anmeldelser, og har blitt en av Minogues mest ikoniske videoer til nå.
Videoen begynner med Minogue på en fest på dansegulvet. Den viser da henne oppå et bord på en bar og dansende med en mann som hun har plukket opp i baren. Da det andre refrenget slutter, blir hun vist til et mørkt rom med et gulv dekket av glitrende lys der hun vrir seg på gulvet. Hun danser forførende rundt en barkrakk med to bakgrunnsdansere. Videoen avsluttes med at kameraet beveges opp for å vise det skarpe lyset i taket.
Scitaloides

Utbredelse

Arten lever i Australia.
Mahipala

Mahipala (eller Mahipala I; regjeringstid 988-1038) var en konge av Pālariket som regjerte over det meste av det østlige India mellom det 8. og det 12. århundre. Han var sønn av og etterfølger av Vigrahapala II. Hans regjeringstid markerte en oppblomstring av Palariket og grensene ekspanderte så langt som til Varanasi. Hans styre ble likevel hemmet av den nordlige ekspedisjonen til Chola-kongen, Rajendra I.
Mahipala ble etterfulgt av sønnen Nayapala.
New York State Police

Historie

Etaten ble opprettet 11. april 1917 etter et mord i Westchester County, som på den tiden ikke hadde noen egen politistyrke.

Organisasjon

NYSP er idag en av USAs ti største politietater. Den er delt i tre grener. Ordensstyrken, som utfører patruljer. Byrået for kriminaletterforskning, som etterforsker lovbrudd. Kontoret for kontraterrorisme, som koordinerer all forebygging, etterforskning og respons til terrorrelaterte saker.
Edvard VIIs familieorden

Edvard VIIs familieorden (engelsk: Royal Family Order of King Edward VII) er en britisk, kongelig familieorden innstiftet i 1901 av kong Edvard VII. Ordenen ble tildelt kvinnelige medlemmer av den britiske kongefamilien.
Ordenstegnet for Edvard VIIs familieorden har Edvard VIIs portrett i en oval medaljong omgitt av diamanter og med en krone over. Ordenstegnet er opphengt i en silkesløyfe som er blå med kantstriper i rødt og gult. Dette var fargene kongen benyttet for sine hestesportsutøvere.
Ordenen ble tildelt i to størrelser, den største kun i ett eksemplar. Dette ble tildelt dronning Alexandra. Det ble foretatt ti tildelinger av Edvard VIIs familieorden i den mindre størrelsen. Blant mottakerne av ordenens mindre ordenstegn var dronning Maud.
Edvard VIIs familieorden avløste Victoria og Albert-ordenen, som ble tildelt i dronning Victorias regjeringstid. Den ble tildelt inntil Edvard VIIs død i 1910 og ble etterfulgt av Georg Vs familieorden.
FK Vardar

FK Vardar (makedonsk: ФК Вардар) er en makedonsk fotballklubb fra byen Skopje. Klubben ble etablert i 1947 og har deltatt i den øverste ligaen Prva Liga siden den ble opprettet i 1992. Klubben har navn etter elven Vardar som er landets viktigste elv og som renner gjennom Skopje. Klubben spiller sine hjemmekamper på Filip II arena med en publikumskapasitet på 33 460.
De har syv nasjonale seriemesterskap og fem nasjonale cupmesterskap.